KIRJALLINEN KYSYMYS E-1365/01 esittäjä(t): Cristiana Muscardini (UEN) komissiolle. Euroopan yhteisöjen ja Pakistanin välinen yhteistyösopimus.



Virallinen lehti nro 350 E , 11/12/2001 s. 0136 - 0137



KIRJALLINEN KYSYMYS E-1365/01 esittäjä(t): Cristiana Muscardini (UEN) komissiolle (7. toukokuuta 2001) Aihe: Euroopan yhteisöjen ja Pakistanin välinen yhteistyösopimus Luotettavista lähteistä jo kauan sitten saatujen tietojen mukaan on paljastunut, että Pakistan tukee Afganistanin Talebanien takapajuista ja julmaa hallintoa antamalla sille huomattavaa taloudellista ja sotilaallista apua. Euroopan unionin jäsenvaltiot ja Euroopan parlamentti ovat jo pitkään oikeutetusti kritisoineet Talebaneja näiden politiikan vuoksi, joka lievästi ilmaistuna loukkaa ihmisoikeuksia. Viimekertaisella vierailullaan Euroopan parlamentissa Strasbourgissa komentaja Massud, Talebaneja vastustavan Afganistanin opposition urhea johtaja, esitti lukuisia todisteita siitä, että Pakistan on sekaantunut Afganistanin sisäisiin asioihin. Ottaen huomion, että komissio neuvottelee parhaillaan Pakistanin kanssa merkittävän yhteistyösopimuksen tekemisestä, jonka ansiota Pakistan saisi huomattavaa taloudellista apua, voisiko komissio ilmoittaa, 1. missä vaiheessa neuvottelut ovat tällä hetkellä; 2. katsooko se olevan järkevää ja poliittisesti sopivaa jatkaa neuvotteluja varsinkin niiltä osin kuin yhteistyöhön kuuluisi huomattavan avun myöntäminen Pakistanille; 3. katsooko se, että sopimuksen tekeminen on aiheellista, vaikka Pakistan auttaa ylläpitämään epäsuosiossa olevaa, julmaa ja takapajuista hallintoa antamalla sille suoraa apua; 4. katsooko komissio, että Pakistanille varsin tärkeitä sopimusneuvotteluja voitaisiin käyttää poliittisen painostuksen välineenä, jotta Pakistan saataisiin lopettamaan tuen antaminen Talebanien hallinnolle tai ainakin vähentämään sille antamaansa tukea? Christopher Pattenin komission puolesta antama vastaus (25. kesäkuuta 2001) EU:n ja Pakistanin välisen yhteistyösopimuksen allekirjoitusta lykättiin määräämättömäksi ajaksi 12. lokakuuta 1999 tapahtuneen sotilasvallankaappauksen johdosta. Neuvottelut oli jo viety loppuun, ja sopimus parafoitu 22. huhtikuuta 1998. Niin kauan kuin sopimusta ei ole allekirjoitettu, sitä edeltänyt, 22. huhtikuuta 1986 tehty sopimus on voimassa. Komissio on tietoinen siitä, että uuden sopimuksen perustana on sen 1 artiklassa mainittu ihmisoikeuksien ja demokratian periaatteiden kunnioittaminen. Tästä syystä neuvosto ja komissio eivät suostuneet allekirjoittamaan sopimusta sotilaiden kaapattua vallan. EU:n puheenjohtajatroikka teki Pakistanin kanssa marraskuussa 2000 käydyissä poliittisissa keskusteluissa selväksi, että suhteiden parantaminen on sidoksissa käytännön toimiin demokratian palauttamiseksi. Komissio noudattaa EU:n neutraliteettipolitiikkaa suhteessa Afganistanin konfliktin osapuoliin. EU:n 22. tammikuuta 2001 vahvistamassa yhteisessä kannassa Afganistanista(1) asianomaisia maita kehotetaan lopettamaan niiden asevoimien, puolisotilaallisten joukkojen ja turvallisuusjoukkojen toiminta Afganistanissa sekä muu sotilaallinen tuki konfliktin osapuolille. Komission Afganistanille antaman humanitaarisen avun kohteena ovat haavoittuvassa asemassa olevat ryhmät riippumatta siitä, kumman osapuolen hallitsemalla alueella ne asuvat. (1) EYVL C 21, 23.1.2000.